कॉरपोरेट कार्य मंत्रालय
पर्यावरण, वन और जलवायु परिवर्तन मंत्रालय की सचिव सुश्री लीना नंदन ने आईआईसीए सर्टिफाइड ईएसजी प्रोफेशनल: इम्पैक्ट लीडर प्रोग्राम के दूसरे बैच का उद्घाटन किया
पर्यावरण, वन और जलवायु परिवर्तन मंत्रालय की सचिव सुश्री लीना नंदन ने आज आयोजित एक उद्घाटन कार्यक्रम के दौरान इंडियन इंस्टीट्यूट ऑफ कॉरपोरेट अफेयर्स  की प्रमुख पहल - आईआईसीए सर्टिफाइड ईएसजी प्रोफेशनल: इम्पैक्ट लीडर प्रोग्राम के दूसरे बैच का उद्घाटन किया।
सभा को संबोधित करते हुए सुश्री लीना नंदन ने ईएसजी के क्षेत्र में इस तरह की समयबद्ध पहल के लिए आईआईसीए की सराहना की। उन्होंने आईआईसीए को पर्यावरण, वन और जलवायु परिवर्तन मंत्रालय के निरंतर समर्थन की पुष्टि की। जलवायु परिवर्तन संबंधित प्रभावों और जलवायु परिवर्तन शमन एवं अनुकूलन के प्रति भारत की प्रतिबद्धताओं को संबोधित करते हुए उन्होंने संसाधन दक्षता के महत्व पर जोर दिया, जिसे विस्तारित उत्पादक जिम्मेदारी  के जनादेश को अपनाकर पर्यावरण मंत्रालय द्वारा बढ़ावा दिया जा रहा है। इसके अलावा, उन्होंने सभा को एमओईएफसीसी के ग्रीन क्रेडिट कार्यक्रम के बारे में बताया और कॉरपोरेट्स द्वारा हरित पहल को बढ़ावा देने तथा ईएसजी रिपोर्टिंग में ग्रीन क्रेडिट को शामिल करने की आवश्यकता पर प्रकाश डाला। उन्होंने आर्थिक गतिविधियों, चक्रिय अर्थव्यवस्थ आदि के साथ ईएसजी को मुख्यधारा में लाने की आवश्यकता पर प्रकाश डाला। उन्होंने भारत सरकार के मिशन लाइफ पर भी प्रकाश डाला और उपस्थित लोगों को आने वाली पीढ़ियों के लिए एक सुरक्षित भविष्य छोड़ने की वर्तमान पीढ़ी की जिम्मेदारी के बारे में याद दिलाया। उन्होंने कहा कि आईआईसीए प्रशिक्षित नवोदित ईएसजी पेशेवरों में सरकार के कई एजेंडे को अगले स्तर तक ले जाने में सहायता करने की क्षमता है।
आईआईसीए के महानिदेशक और सीईओ श्री प्रवीण कुमार ने कहा कि आईआईसीए प्रमाणित ईएसजी प्रोफेशनल-इम्पैक्ट लीडर प्रोग्राम के फाउंडेशन बैच को उद्योग से अच्छी सराहना मिली है। उन्होंने कहा कि ईएसजी कार्यक्रम कॉर्पोरेट पदाधिकारियों की क्षमता निर्माण के माध्यम से उद्योगों में परिवर्तन की जरूरतों को पूरा करने के लिए समय पर पहल करने के लिए आईआईसीए की विरासत को आगे बढ़ाता है। उन्होंने जोर देकर कहा कि कॉरपोरेट्स द्वारा ईएसजी अपनाने से उन्हें वैश्विक अर्थव्यवस्था के बदलते स्वरूप में प्रतिस्पर्धा करने में मदद मिलेगी। उन्होंने इस बात पर प्रकाश डाला कि आईआईसीए ने एक 'नेशनल एसोसिएशन ऑफ इम्पैक्ट लीडर्स' भी बनाया है जो केवल ईएसजी पेशेवरों के लिए सदस्यता-आधारित संघ है और आईआईसीए द्वारा प्रमाणित है। एसोसिएशन अपने सदस्यों को पेशेवर उन्नति और जुड़ाव के लिए एक मंच प्रदान करेगी। भविष्य में यह एसोसिएशन भारत में ईएसजी पेशे को मजबूत करने के लिए एक नियामक संस्था के रूप में भी काम कर सकती है।
आईआईसीए के बिजनेस एनवायरनमेंट स्कूल की प्रमुख डॉ. गरिमा दाधीच ने कहा कि आईआईसीए प्रमाणित ईएसजी प्रोफेशनल: इम्पैक्ट लीडर प्रोग्राम भारत में अपनी तरह का पहला कार्यक्रम है जिसे विशेष रूप से सबसे जरूरी ईएसजी पेशेवरों को तैयार करने के लिए डिजाइन किया गया है। उन्होंने भारत के साथ-साथ विश्व स्तर पर ईएसजी पेशेवरों की मांग को पूरा करने में इसकी प्रासंगिकता पर प्रकाश डालते हुए कार्यक्रम की शिक्षाशास्त्र का अवलोकन दिया। यूनिसेफ की सुश्री गीतांजलि मास्टर ने ईएसजी के मानवीय पहलुओं को बढ़ावा देने के लिए यूनिसेफ और आईआईसीए के लंबे सहयोग पर जोर दिया। उन्होंने कॉर्पोरेट स्थिरता के क्षेत्र में बाल अधिकारों की प्रासंगिकता पर प्रकाश डाला, विशेष रूप से पर्यावरणीय खतरों के प्रति उनकी संवेदनशीलता के संबंध में। आईआईसीए के एडजंक्ट फैकल्टी श्री शंकर वेंकटेश्वरन ने सभा को ईएसजी के क्षेत्र में वर्तमान रुझानों के बारे में बताया। उन्होंने पर्यावरणीय प्रभावों से जुड़ी सामाजिक चिंताओं पर भी जोर दिया। डॉ. रवि राज अत्रे ने इस बात पर प्रकाश डाला कि पृथ्वी और इसके लोगों पर न्यूनतम नकारात्मक प्रभाव के साथ व्यवसायों का नेतृत्व करने की जिम्मेदारी और क्षमता, साथ ही वित्तीय लक्ष्यों से समझौता न करना, एक ईएसजी प्रभाव वाले लीडर को अलग करता है। इस कार्यक्रम में पचास नवोदित ईएसजी पेशेवरों ने भाग लिया, जो कार्यक्रम में नामांकित वरिष्ठ कॉर्पोरेट अधिकारी हैं।
आईआईसीए के बारे में
आईआईसीए भारत सरकार के कॉर्पोरेट मामलों के मंत्रालय के तहत एक स्वायत्त संस्थान है जो देश में एक प्रमुख संस्थान के रूप में कॉर्पोरेट मामलों के विशिष्ट क्षेत्रों पर ध्यान केंद्रित करता है। यह कॉरपोरेट विकास, सुधारों और विनियमों को आगे बढ़ाने के लिए सरकार, कॉरपोरेट्स और अन्य हितधारकों को नीति वकालत, अनुसंधान तथा क्षमता निर्माण सहायता प्रदान करता है।